Document ID: /roh_data/filtered/fineweb-2-filterrobots_roh.jsonl.gz/7598

Ludovico Einaudi cumpona en emprima lingia per il clavazin, dentant betg sulettamain. Gist l’ultim decenni ha el agiuntà instruments d’artg sco er suns e tuns electronics a sias cumposiziuns. A la surfatscha para la musica da sa midar. I tuna magari «pli pauc classic», pli datiers al gener dal pop, pli modern, forsa er pli popular. Dentant, il coc da sias cumposiziuns n’è strusch sa midà en cumparegliaziun cun sias emprimas cumposiziuns dals onns 90.
Musica classica u pop?
Attribuir sia musica ad in gener è magari grev. Sia musica è caracterisada d’elements repetitivs, structuras simplas e paucs moviments armonics, quai che correspunda al minimalissem. Ed a quel chantun sa senta er Einaudi sez sco i para il pli tgunsch dachasa:
En general n’hai jau betg gugent definiziuns. Ma ‘minimalissem’ munta eleganza ed avertadad. Uschia preferiss jau da vegnir numnà in minimalist – e betg insatge auter.